  Виталий Пронин Ижысь Вормон скверын «Герои России, какими их не видел никто» фотоадӟытон усьтӥськиз. Удмуртиысь следж-хоккея команда Сое радъяз «Память поколений» благотворительной фонд Удмуртиысь Правительстволэн юрттэмезъя. Россиын та адӟытон 3-тӥ арзэ ортче ини, но Ижкарын радъяське нырысьсэ. Туспуктэмъёс вылын - 28 адӟем карымон воргоронъёс - Россиысь но Совето Союзысь Геройёс, Ужысь Геройёс, пӧсь интыосын ожмаськем муртъёс. Тросэзлэсь улонзэс йырин-чукин берыктӥз ож, угось уноез ожмаськон лудысь суйтэм-пыдтэм берытскизы. Но улыны, калык понна тыршыны мылкыдзы ӧз кысы - уноез спортын бадӟым вормонъёс басьтӥзы, мукетъёсыз соос сямен ик шуге-леке вуэм муртъёслы юрттӥськонэн вырыны кутскизы. Россиысь дано муртъёс пӧлы пыртэмын асьме спортсмен - следж-хоккеист Владимир Каманцев но. Владимир Анатольевич Чечня ожмаськонэ ветлэмын, разведчик вал. Одӥг пол разведкаын дыръяз сӧрмыны сюризы суйыз но пыдыз. Та бӧрсьы Владимирлэн паллян пыдаз протез пуктоно луиз. Ожмаськонэ ветлэмез понна со «Мужество» орденэн пусъемын. Владимир Каманцевлы улыны кужым сётӥз хоккей. Со следж-хоккейя «Удмуртия» командаын шудэ - капка возьма. Сочиын ортчем Паралимпидаын Россилэн сбороеныз ӵош азвесь медаль утӥз. В. Каманцев— Бадӟым дан сыӵе дано муртъёс пӧлын оградын луыны. Но герой асме уг лыдъяськы, озьы учыр тупаз, - вера В. Каманцев. — Туспуктэмъёсын возьматэм адямиослэн улонзы вылын вераны тыршиськом, улонын номыр вормонтэмез ӧвӧл шуыса. Нылпиосмы, егитъёсмы геройёсмес, соослэсь подвигъёссэс тодыса мед будозы, - шуиз проектлэн кивалтӥсез Юлия Савина. Адӟытон Вормон скверын 31-тӥ мартозь ужалоз, соин тодматскыны быгатозы вань мылкыд карисьёс. Ангелина Снигирёва  